《由临川北道抵馀干山行五首 其四》
清代·方朝

出郭落月辉，涉涧山日昼。客行路纡回，我影忽左右。

悬猿啸风枝，飞鸟来烟窦。回瞻寒潭口，潇洒石泉溜。

东皋苗尚青，溪南稻多秀。神胆何施为，物情自为候。

作者简介：清广东番禺人，居苏州，字东华，一字寄亭，晚号芬灵野人。方还弟。国学生。幼失明，十三四岁始愈。诗文与兄齐名，称广南二方，亦称吴中二方。有《勺园集》。